“ตู่” ประชุม กก.นโยบายการเงินฯ จ่อขยายเพดานก่อหนี้สาธารณะ กระตุ้นเศรษฐกิจหลังโควิด 19
นายกฯ นั่งหัวโต๊ะ ประชุมคณะกรรมการนโยบายการเงินการคลังของรัฐ ประเมินกรอบวินัยการเงินการคลัง เล็งขยายเพดานก่อหนี้ไม่เกิน 70% รองรับโควิด-19
20 ก.ย. 2564

ผู้สื่อข่าวรายงานว่า 13.30 น. วันนี้ ( 20 ก.ย.2564 ) พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการนโยบายการเงินการคลังของรัฐครั้งที่ 1/2564 ผ่านระบบวิดีโอคอนเฟอเรนซ์ โดยมีนายอาคม เติมพิทยาไพสิฐ รัฐมนตรีว่าการกระทรวงการคลัง และหน่วยงานที่เกี่ยวข้องเข้าร่วมการประชุม
ทั้งนี้ต้องจับตาการพิจารณาปรับเพิ่มเพดานหนี้สาธารณะของประเทศ จากปัจจุบันกำหนดไว้ที่ไม่เกิน 60% ของจีดีพี ว่า จะขยายกรอบเพดานการก่อหนี้เพิ่มขึ้นเป็นไม่เกิน 70% หรือไม่ สำหรับความจำเป็นที่จะต้องขยายกรอบเพดานหนี้สาธารณะดังกล่าว เพื่อรองรับสถานการณ์ในอนาคต หากจะต้องมีการออก พ.ร.ก.เงินกู้เพิ่มเติม เพื่อนำมาใช้สำหรับการกระตุ้นเศรษฐกิจหลังจากได้รับผลกระทบจากการแพร่ระบาดของโควิด-19
ขณะเดียวกันที่ประชุมจะรับทราบการดำเนินการตามพระราชบัญญัติวินัยการเงินการคลังของรัฐ การจัดทำบัญชีและรายงานการเงินตามมาตรฐานการบัญชีที่รับรองทั่วไป รวมถึงรับทราบรายงานความเสี่ยงทางการคลังประจำปีงบประมาณ 2563 และพิจารณาการทบทวนสัดส่วนที่เป็นกรอบวินัยการเงินการคลังของรัฐ
อย่างไรก็ตามผู้สื่อข่าวรายงานว่า ก่อนหน้านี้กระทรวงการคลังรายงานหนี้สาธารณะของประเทศ ณ สิ้นเดือนกรกฎาคม 2564  มียอดหนี้จำนวน 8,909,063 ล้านบาท หรือร้อยละ 55.59 ของจีดีพี ใกล้ระดับเพดานความยั่งยืนทางการคลังที่กำหนดไว้ไม่เกินร้อยละ 60 อย่างต่อเนื่อง
ซึ่งเมื่อเทียบกับเดือนก่อนหน้า หนี้สาธารณะไทยเพิ่มขึ้นกว่า 100,000 ล้านบาท โดยยอดหนี้สาธารณะเดือนมิถุนายน 2564 อยู่ที่ 8,825,097 ล้านบาท หรือร้อยละ 55.20 ของจีดีพี เป็นการเพิ่มทั้งจำนวนหนี้และสัดส่วนหนี้ต่อจีดีพีต่อเนื่องตั้งแต่ปีงบประมาณ 2564 ที่เริ่มมาตั้งแต่เดือนตุลาคม 2563 ที่ผ่านมา